ROZHODNUTIE KOMISIE
z 30. novembra 2009
o referenčnom dokumente uvedenom v článku 27 ods. 4 smernice Európskeho parlamentu a Rady 2008/57/ES o interoperabilite systému železníc v Spoločenstve
[oznámené pod číslom K(2009) 8680]
(Text s významom pre EHP)
(2009/965/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2008/57/ES (1) zo 17. júna 2008 o interoperabilite systému železníc v Spoločenstve, a najmä na jej článok 27 ods. 4,
so zreteľom na odporúčanie Európskej železničnej agentúry (ERA/REC/XA/01-2009) zo 17. apríla 2009,
keďže:
(1)
Na základe článku 27 ods. 3 smernice 2008/57/ES sa od Európskej železničnej agentúry vyžaduje, aby vypracovala referenčný dokument s odkazmi na všetky vnútroštátne predpisy uplatňované členskými štátmi pre uvádzanie vozňov do prevádzky. Tento dokument musí pri každom z parametrov uvedených v prílohe VII k smernici 2008/57/ES obsahovať vnútroštátne predpisy každého členského štátu a špecifikovať skupinu uvedenú v oddiele 2 uvedenej prílohy, do ktorej tieto predpisy patria. Tieto predpisy musia obsahovať predpisy oznámené podľa článku 17 ods. 3 smernice 2008/57/ES vrátane predpisov oznámených po prijatí TSI (osobitné prípady, otvorené body, výnimky) a predpisy oznámené podľa článku 8 smernice Európskeho parlamentu a Rady 2004/49/ES (2). Prvá verzia referenčného dokumentu sa má Komisii odovzdať najneskôr do 1. januára 2010.
(2)
S cieľom umožniť porovnávanie jednotlivých parametrov a krížové odkazy na ne v požiadavkách obsiahnutých v TSI a v požiadavkách obsiahnutých vo vnútroštátnych predpisoch, by zoznam parametrov, ktoré sa majú kontrolovať v súvislosti s uvádzaním na trh vozňov, ktoré nespĺňajú TSI, mal na jednej strane dodržiavať požiadavky zlučiteľnosti s jestvujúcimi dohodami založenými na vnútroštátnych predpisoch a vychádzať z nich, a na strane druhej odzrkadľovať TSI. Preto je nevyhnutné, aby zoznam parametrov obsahoval údaje, ktorých podrobnosť bude výrazne vyššia, ako je to v súčasnosti v oddiele 1 prílohy VII k smernici 2008/57/ES. Ako základ pre referenčný dokument uvedený v článku 27 ods. 4 smernice 2008/57/ES je vhodné prijať podrobný zoznam parametrov ustanovený v prílohe k tomuto rozhodnutiu.
(3)
Opatrenia ustanovené v tomto rozhodnutí sú v súlade so stanoviskom výboru zriadeného v súlade s článkom 29 ods. 1 smernice 2008/57/ES,
PRIJALA TOTO ROZHODNUTIE:
Článok 1
Referenčný dokument uvedený v článku 27 ods. 4 smernice 2008/57/ES sa vypracuje na základe zoznamu parametrov uvedeného v prílohe k tomuto rozhodnutiu.
Za každý členský štát bude obsahovať aj určité základné informácie o vnútroštátnom právnom rámci, ktorý sa uplatňuje na uvádzanie koľajových vozidiel do prevádzky.
Článok 2
Toto rozhodnutie je určené členským štátom a Európskej železničnej agentúre, ktorú zastupuje jej výkonný riaditeľ.
V Bruseli 30. novembra 2009